
V I L J A N D I  L I N N
LINNAVOLIKOGU


EELARVE-, ARENGU- JA MAJANDUSKOMISJONI
KOOSOLEKU PROTOKOLL

Viljandi 								  16. september 2026 nr 1-18/26/9

Algus kell 16.00, lõpp kell 18.22

Koosolekut juhatas: Johan-Kristjan Konovalov
Protokollis: Sirli-Mai Nurka
Võtsid osa liikmed: Harri Juhani Aaltonen, Liis Aedmaa, Koidu Ilisson, Rein Kessler, Kaido Kivisild, Taavi Kobin, Johan-Kristjan Konovalov, Ditmar Martinson, Gunnar Veermäe
Puudusid: Indrek Aasna, Rain Hüva
Võtsid osa asendusliikmed: Tõnis Tiit (I. Aasna asendusliige), Innar Susi (R. Hüva asendusliige)
Võtsid osa teenistujad: haldusameti juhataja Henri Kaselo, linnakunstnik – kultuuriväärtuste spetsialist Kaija Kängsepp, arhitektuuriameti juhataja Jaak Reinula, linnasekretär Ene Rink, abilinnapea Anett Suits, abilinnapea Silvia Takkel, haljastusspetsialist Gerda Ustimenko
Koosolekul viibisid: eelarve-, arengu- ja majanduskomisjoni asendusliige Kaido Kansi (Teams), eelarve-, arengu- ja majanduskomisjoni asendusliige Tõnis Tulp

Koosolek toimus füüsiliselt raekojas ja elektrooniliselt Microsoft Teamsi vahendusel.
Läbirääkimised päevakorra asjus.

Komisjon kinnitas päevakorra.

PÄEVAKORD:
1. Arenduse ülevaade
2. Viljandi linna põhimäärus, II lugemine (2026/76-1)
3. Viljandi Linnavolikogu töökord, II lugemine (2026/77-1)
4. Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ muutmine ja täiendamine (2026/91)
5. Viljandi linna jäätmehoolduseeskiri, III lugemine (2026/79-2)
6. Vabariigi Valitsuse korralduse „Viljandi Muinsuskaitseala kaitsekord“ eelnõu kooskõlastamine (2026/90)




PÄEVAKORRAPUNKT NR 1
Arenduse ülevaade 
KUULATI:
Abilinnapea S. Takkel ning haldusameti juhataja H. Kaselo andsid ülevaate spaa taristu lahendusest, Roo tänava parkla korraldusest ning arenduse joonistest ja kavandatud lahendustest.

Komisjonil tekkis küsimusi elektriautode laadimisjaamade ning nendega seonduvate lahenduste kohta, sealhulgas kas laadimisjaamade rajamisega on arenduse ja hanke koostamisel arvestatud ning kas nende rajamine sisaldub hanke maksumuses.

OTSUSTATI:
1. Võtta informatsioon teadmiseks.
2. Kutsuda oktoobrikuu komisjoni koosolekule taas ülevaadet andma abilinnapea S. Takkel ja haldusameti juhataja H. Kaselo. Lisaks anda ülevaade hanke käigust ja võimalikest uutest arengutest.
3. Oktoobrikuu komisjoni koosolekul soovitakse saada elektriautode laadimisjaamade kohta täiendavat informatsiooni ja ülevaadet.

H. J. Aaltonen saabus koosolekule kell 16.25.


PÄEVAKORRAPUNKT NR 2
Viljandi linna põhimäärus, II lugemine (2026/76-1)
KUULATI:
E. Rinki ettekannet eelnõust, mille eesmärgiks on linna põhimäärust kaasajastada ja viia see vastavusse kohaliku omavalitsuse korralduse seadusega. Lisaks tuli haridus-, kultuuri- ja spordikomisjonist ettepanek liita § 30 esimene ja teine lõige üheks lõikeks.

Tähelepanek:
Paragrahvis 27 on kasutatud sõnastust „valla- või linnaelanikud“. Kuna tegemist on linnaga, teha sõnastuses vastav muudatus ning jätta alles vaid „linnaelanikud“.

Koosoleku juhataja tegi ettepaneku eelnõu toetada. Vastuväiteid ei olnud.

OTSUSTATI:
Toetada eelnõu „Viljandi linna põhimäärus, II lugemine (2026/76-1)“.


PÄEVAKORRAPUNKT NR 3
Viljandi Linnavolikogu töökord, II lugemine (2026/77-1)
KUULATI:
E. Rinki ettekannet eelnõust, mille eesmärgiks on ajakohastada Viljandi Linnavolikogu töökorda, viia see vastavusse kohaliku omavalitsuse korralduse seadusega ning korrastada volikogu töökorralduse regulatsiooni. Samuti andis ülevaate haridus-, kultuuri- ja spordikomisjoni ettepanekutest ning komisjoni ettepanekust kutsuda kokku volikogu eestseisus, et arutada seal läbi volikogu töökorra muudatusettepanekud.

Koosoleku juhataja tegi ettepaneku saata eelnõu kolmandale lugemisele. Vastuväiteid ei olnud.

Tähelepanek:
L. Aedmaa lisas, et volikogu eestseisus peaks kindlasti füüsiliselt kokku kogunema, et ettepanekud ühiselt läbi arutada.

OTSUSTATI:
Saata eelnõu „Viljandi Linnavolikogu töökord, II lugemine (2026/77-1)“ kolmandale lugemisele.


PÄEVAKORRAPUNKT NR 4
Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ muutmine ja täiendamine (2026/91)
KUULATI:
A. Suitsu ettekannet eelnõust, mille eesmärgiks on väärtustada linnakodanikuks olemist ning tõsta linnakodanike toimetulekuvõimet. Määrusega muudetakse sünnitoetuse väljamaksmise kordade arvu. Senise ühekordse väljamakse asemel makstakse sünnitoetus välja kolme väljamaksena. Esimene väljamakse tehakse samal ajal nagu kehtivas määruses, teine väljamakse lapse pooleteist aastaseks saamisel, kui lõppeb vanemapuhkus ja kolmas kolmeaastaseks saamisel, kui lapsevanem peab otsustama tööle naasmise ning suurem vajadus on lapse lasteaiakoha järgi, mis toob perele juurde kulusid.

Tähelepanek:
D. Martinson – palume õiguslikku selgitust, kuidas on võimalik kontrollida rahvastikuregistri andmete alusel, kas isik on nõutud kolme aasta jooksul katkematult Viljandi linnas elanud või on ta vahepeal oma elukoha Viljandi linnast välja registreerinud ning enne toetuse taotlemist uuesti Viljandi linna sisse registreerinud. Kas linnal on õigus saada ja kontrollida selliseid rahvastikuregistri andmeid ning kas on võimalik tuvastada isiku elukoha registreeringute muutused kogu nõutud kolme aasta perioodi jooksul? Palume selgitada ka, kuidas ja millise õigusliku aluse alusel on neid registriandmeid võimalik saada.

L. Aedmaa lahkus koosolekult kell 16.59.

Ettepanekud:
K. Ilisson – teha ettepanek luua automaatne teavitus/meeldetuletus, mille kaudu antakse inimesele teada, et tal on õigus toetust taotleda ning toetuse saamiseks tuleb esitada avaldus. Võimalusel võiks lahendus toimida sarnaselt eesti.ee keskkonnas kasutatavatele automaatsetele teavitustele.

K. Ilisson – jätkata senise praktikaga, kus lapsevanemaid kutsutakse vastuvõtule ametiasutuse algatusel. Lapsevanem ei peaks vastuvõtule tulemiseks esitama eraldi avaldust või taotlust selle kohta, et ta soovib vastuvõtule tulla.

Koosoleku juhataja tegi ettepaneku saata eelnõu teisele lugemisele. Vastuväiteid ei olnud.

OTSUSTATI:
Saata eelnõu „Viljandi Linnavolikogu 24.04.2025 määrus nr 66 „Sotsiaalhoolekandelise abi andmise kord“ muutmine ja täiendamine (2026/91)“ teisele lugemisele.


PÄEVAKORRAPUNKT NR 5
Viljandi linna jäätmehoolduseeskiri, III lugemine (2026/79-2)
KUULATI:
S. Takkeli ning G. Ustimenko ettekannet eelnõust, mille eesmärgiks on Viljandi linna jäätmehoolduseeskirja üle vaatamine ja muutmine, mis on tingitud jäätmereformist, millega muudeti jäätmeseadust ja pakendiseadust. Kuna Viljandi linnas kehtiv kontsessioonileping lõppeb 31.03.2027 ja uus leping tuleb sõlmida juba kooskõlas jäätmereformiga, siis tuleb uuendada vastavalt ka jäätmehoolduseeskirja. Jäätmeseaduse §13613 alusel tuleb jäätmehoolduseeskiri viia jäätmeseadusega kooskõlla jäätmehoolduseeskirja muutmisest või uue kehtestamisest arvates, kuid mitte hiljem kui 2030. aasta 31. detsembriks. Jäätmehoolduseeskirjas tuuakse välja kehtiv ja uus planeeritud jäätmete liigiti kogumise ja ära andmise plaan. Lisaks anti ülevaade seni sisse viidud muudatustest.

Komisjon arutas läbi I. Susi muudatusettepanekud, mis ta oli esitanud haljastusspetsialistile.

Koosoleku juhataja tegi ettepaneku eelnõu toetada koos komisjonis arutatud muudatusettepanekutega. Vastuväiteid ei olnud.

OTSUSTATI:
Toetada eelnõu „Viljandi linna jäätmehoolduseeskiri, III lugemine (2026/79-2)“.


PÄEVAKORRAPUNKT NR 6
Vabariigi Valitsuse korralduse „Viljandi Muinsuskaitseala kaitsekord“ eelnõu kooskõlastamine (2026/90)
KUULATI:
J. Reinula ja K. Kängsepa ettekannet eelnõust, mille eesmärk on anda Viljandi Linnavolikogu poolne seisukoht Muinsuskaitseameti poolt koostatud Vabariigi Valitsuse korralduse „Viljandi muinsuskaitseala kaitsekord“ eelnõule. Muinsuskaitseala kaitsekorra eesmärgiks on Viljandi ajalooliselt väljakujunenud linnatuumiku ja seda ümbritseva kultuuriväärtusliku keskkonna ja arheoloogilise kultuurkihi säilitamine, ajastu- ja kohatunnetust loovate väärtuste esiletoomine, hoonete kasutuses hoidmine ning linnaruumi kestlik areng.

Koosoleku juhataja tegi ettepaneku eelnõu toetada. Vastuväiteid ei olnud.

OTSUSTATI:
Toetada eelnõu „Vabariigi Valitsuse korralduse „Viljandi Muinsuskaitseala kaitsekord“ eelnõu kooskõlastamine (2026/90)“.


(allkirjastatud digitaalselt)					(allkirjastatud digitaalselt)
Johan-Kristjan Konovalov					Sirli-Mai Nurka
koosoleku juhataja						protokollija

